רות וילסון

**רות' וילסון** (באנגלית: **Ruth Wilson**; נולדה ב-13 בינואר 1982) היא שחקנית קולנוע, טלוויזיה ותיאטרון אנגלייה. 

היא גילמה את התפקיד הראשי של ג'יין אייר (אנ') בסדרה "ג'יין אייר" (2006), את אליס מורגן בדרמת הפשע הפסיכולוגית של ה-BBC, "לות'ר" (2010–2013, 2019), את אליסון לוקהארט בדרמה של שואוטיים "הרומן" (2014–2018), ואת אליסון וילסון במיני-סדרה "גברת וילסון" (2018). מ-2019 עד 2022, היא גילמה את מריסה קולטר (אנ') בסדרת הפנטזיה של ה-BBC/HBO, "חומריו האפלים". בין היתר סרטיה כוללים "הפרש הבודד" (2013), "להציל את מיסטר בנקס" (2013), "אני הדבר היפה שחי בבית" (אנ') (2016) ו"תראו אותם רצים" (2022).

וילסון זכתה פעמיים בפרס אוליבייה. הייתה גם מועמדת פעמיים לפרס טוני על הופעותיה במחזות "משהו קוסמי" (אנ') (2015) ו"המלך ליר" (2019) בתיאטרון ברודוויי. היא זכתה בפרס גלובוס הזהב על תפקידה בסדרה "הרומן" וקיבלה מועמדויות לפרס באפט"א ולפרס גלובוס הזהב עבור תפקידה במיני-סדרה "ג'יין אייר".

## קורות חייה
וילסון נולדה בעיירה אשפורד (אנ'), סארי בדרום-מזרח אנגליה, בתם של נייג'ל וילסון (יליד 1944), בנקאי השקעות, ואשתו מרי מטסון, קצינת מבחן. יש לה שלושה אחים גדולים: טוביאס "טובי" וילסון, סמואל "סם" וילסון (עיתונאי ב-BBC), ומת'יו וילסון. אח של אביה, הוא המשורר דניס וילסון (אנ') (25 ביוני 1921 – 28 ביוני 2022) היא נכדתו של הסופר וקצין ה-MI6 אלכסנדר וילסון (אנ') (24 באוקטובר 1893 – 4 באפריל 1963) ואשתו השלישית, אליסון וילסון (לבית מקלווי; 1920 – 2005). סבתו של אביה הייתה אירית במקור ממחוז קרלו. 

וילסון גדלה בעיירה הכפרית הסמוכה שיפרטון (אנ'), סארי, וחונכה כקתולית. היא למדה בבית ספר נוטרדאם (אנ'), בית ספר קתולי עצמאי לבנות הממוקם בכפר קובהאם (אנ'), לפני שלמדה באשר קולג'. כנערה היא עבדה כדוגמנית. לאחר מכן, היא למדה לתואר ראשון בחוג להיסטוריה באוניברסיטת נוטינגהאם, ובאותו זמן הייתה מעורבת גם בחוג לדרמה של האוניברסיטה. היא סיימה את לימודיה בשנת 2003 ובהמשך סיימה את לימודיה באקדמיה למוזיקה ולאמנויות הדרמה של לונדון (LAMDA) ביולי 2005. לאחר מכן, היא הייתה שותפה להקמת Hush Productions.

## קריירה
היא החלה דרכה בתעשיית הבידור הבריטית בשנת 2006 בסדרה הקומית "סקס, רובים ופרברים" (אנ'). באותה שנה שיחקה בתפקיד ג'יין אייר בעיבוד הטלוויזיוני של ה-BBC לרומן המפורסם "ג'יין אייר". בזכות הופעתה בסדרה זכתה במועמדות לפרס גלובוס הזהב, לפרס באפט"א ולפרס סטלייט.

בשנת 2007 שיחקה לצדה של מגי סמית' בסרט הטלוויזיה "לתפוס את מרי". בשנת 2009 השתתפה בגרסה המחודשת לסדרת הטלוויזיה "האסיר" בתפקיד הדוקטור 313. 

בשנת 2010 שיחקה בסדרת המשטרה "לותר" בתפקיד המדענית אליס מורגן. באותה שנה, וילסון זכתה בפרס אוליבייה לשחקנית המשנה הטובה ביותר על תפקידה במחזה "חשמלית ושמה תשוקה" ובשנת 2012 זכתה בפרס אוליבייה לשחקנית הטובה ביותר על תפקידה במחזה "אנה כריסטי".

בין 2014 ל-2018 כיכבה בסדרת הטלוויזיה האמריקאית של רשת שואוטיים, "הרומן". על תפקידה בסדרה זכתה בפרס גלובוס הזהב לשחקנית הטובה ביותר בסדרת דרמה. 

## פילמוגרפיה
### קולנוע

### טלוויזיה

### תיאטרון

## קישורים חיצוניים

## הערות שוליים

קטגוריה:שחקניות קולנוע וטלוויזיה אנגליות
קטגוריה:שחקניות תיאטרון אנגליות
קטגוריה:חברי התיאטרון המלכותי הלאומי
קטגוריה:חברים במסדר האימפריה הבריטית
קטגוריה:בוגרות האקדמיה למוזיקה ולאמנויות הדרמה של לונדון
קטגוריה:בוגרות אוניברסיטת נוטינגהאם
קטגוריה:אישים זוכי פרס אוליבייה
קטגוריה:זוכי פרס גלובוס הזהב: טלוויזיה: שחקנית ראשית בדרמה
קטגוריה:אנגלים ממוצא אירי
קטגוריה:אנגלים ממוצא סקוטי
קטגוריה:בריטיות שנולדו ב-1982
קטגוריה:אנגלים שנולדו ב-1982